**Резолюция № 3**

**За по-добро заплащане на труда в България**

* Като взема предвид факта, че трудовите възнаграждения в България са най-ниски в целия Европейски съюз;
* Като подчертава, че по последни данни от Преброяването на населението 2021 българските граждани са намалели с 850 хил. души, а значителна част от тях са в трудоспособна възраст, следователно са икономически емигранти;
* Като подчертава, че проблемът с несправедливото заплащане намери отражение в нарочна Директива за адекватните минимални работни заплати в Европейския съюз;
* Като отчита, че целите на Директивата са покриване на 80% от работещите в обхвата на колективното трудово договаряне, а в България покритието е около 15%,

КТ „Подкрепа“ за пореден път изразява безпокойството си от това, че вече петнадесет години България е член на ЕС, но обещанията за ускорен ръст на доходите от труд, за догонващо развитие, за равностойно и достойно заплащане не са изпълнени. България все още е страната с най-ниски средна и минимална работна заплата не само в ЕС, но и в Европа.

Несправедливостта в заплащането на труда има фундаментално значение, защото засяга над 2,5 милиона работещи. По отношение политиката по доходите, КТ “Подкрепа“ винаги е оборвала мотивирано твърдението, че производителността на българския работник е толкова ниска, че той не е в състояние да заработва своето достойно заплащане. Нашето становище е подкрепено от факта, че ако производителността на труда в България варира в границите 47-50% от средноевропейската, то заплащането е доста по-ниско – 35-40% от средноевропейското. На практика, разходите за труд в България (в евро) са 4 пъти по-ниски от средноевропейските. Ето това е измерената от нас несправедливост в заплащането на труда в България – това са „спестени“ от бизнеса заплати – изработени, но неполучени от работниците.

Ние поставяме борбата за повишаването на доходите и заплащането на труда като основен приоритет на нашата синдикална дейност, в защита на социалните и материални интереси на всички български граждани.

Решението, което ние предлагаме, е коренна промяна в модела на разпределение на националния доход между капитала и труда. Намираме се насред задълбочаваща се икономическа, енергийна и социална криза и вихреща се инфлация, каквато страната ни не е виждала от близо четвърт век. Част от причините за настоящата ситуация се коренят в дългогодишно провежданата цялостна социално-икономическа политика, а кризата само оголи нейните дефекти.

Затова делегатите на Единадесетия конгрес на КТ “Подкрепа“ се обявяват за решително повишаване на доходите от труд в България във всички отрасли и икономически дейности, като настояват за:

- прилагане на политика за значително повишаване на доходите, съобразена както с нуждите за оцеляване на част от работещите в настоящите кризисни условия, така и с необходимостта от по-голяма справедливост в разпределението и преразпределението на създадения от обществото продукт;

- ускорено повишаване на МРЗ и приемане на автоматичен механизъм за ежегодното й договаряне, който механизъм да се основава на социални и икономически критерии и показатели;

- премахване на нетипичната за ЕС практика да се облагат данъчно минималните доходи от труд;

- до обществени поръчки да се допускат само компании, в които работодателят е сключил колективен трудов договор с работниците и служителите си;

- повишаване на санкциите за некоректни работодатели, които не изплащат в срок работните заплати и дължимите осигурителни вноски.

Нашите предложения са насочени към гарантиране и изпълнение на обоснована и социално справедлива политика по доходите, която да осигури справедливо и достойно заплащане, с цел осезаемо подобряване на жизнения стандарт на българския работник.